**VISPĀRĪGĀ VIENOŠANĀS**

Pasūtītāja līguma Nr. SKUS 487/18-VV

Rīgā, 2018. gada 17.oktobrī

**VSIA „Paula Stradiņa klīniskā universitātes slimnīca”**, reģ.Nr.40003457109, kuru saskaņā ar statūtiem un 29.08.2018. valdes lēmumu Nr.81 (protokols Nr.30 p.1) “Par pilnvarojuma (paraksttiesību) piešķiršanu” pārstāv valdes locekļi Ilze Kreicberga, Elita Buša un Jānis Komisars (turpmāk – Pasūtītājs), no vienas puses, un

**SIA “A.Medical”**, tās valdes priekšsēdētāja Igora Palkova personā, kurš rīkojas uz statūtu pamata (turpmāk – Piegādātājs), no otras puses katrs atsevišķi saukts Puse, bet kopā – Puses, pamatojoties uz atklāta konkursa **„Nieru aizstājterapijas nodrošinājuma preču (medikamentu) piegāde”,** identifikācijas numurs PSKUS 2018/123 (turpmāk – Iepirkuma procedūra) rezultātiem, noslēdz šādu vispārīgo vienošanos (turpmāk – Vienošanās):

1. **Vienošanās priekšmets un summa**
   1. Vienošanās nosaka kārtību, kādā tiek slēgti līgumi par atklātā konkursa “Nieru aizstājterapijas nodrošinājuma preču (medikamentu) piegāde”, ID Nr. PSKUS 2018/123 tehniskajā specifikācijā paredzētajām piegādēm.
   2. Vienošanās nosaka Pušu tiesības un pienākumus, kuri ir saistoši visā Vienošanās darbības laikā.
   3. Ar Vienošanās parakstīšanu:
      1. Piegādātājam tiek piešķirtas tiesības slēgt piegādes līgumu ar Pasūtītāju par Iepirkuma procedūras iepirkuma priekšmeta tehniskās specifikācijas konkrētu pozīciju/-ām, kurā Piegādātājs piedāvājis vienu no trīs viszemākajām vērtējamām cenām kopā (turpmāk – pozīcija), saskaņā ar Vienošanās preču piegādātāju kārtību (pielikums Nr.1);
      2. Piegādātājam tiek noteikta nieru aizstājterapijas nodrošinājuma preču (medikamentu) (turpmāk – Preces) piegādes līguma noslēgšanas kārtība;
      3. Piegādātājs apņemas slēgt piegādes līgumu ar Pasūtītāju un piegādāt Pasūtītājam Preces saskaņā ar Iepirkuma procedūrā iesniegto Piegādātāja tehnisko - finanšu piedāvājumu.
   4. Vienošanās lasāma kopā ar Vienošanās pielikumiem.

1.5. Līgumi par konkrētu piegāžu veikšanu, kuri noslēgti saskaņā ar Vienošanos, pēc to parakstīšanas kļūst par Vienošanās neatņemamu sastāvdaļu (turpmāk – Līgums).

1. **Vienošanās summa**
   1. Vienošanās kopējā maksimālā summa visas iepirkuma procedūras ietvaros ir 449 000,00 EUR (četri simti četrdesmit deviņi tūkstoši *euro* 00 centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar spēkā esošo nodokļu likmi.
   2. Puses vienojas, ka Piegādātājs rēķinus un aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: [rekini@stradini.lv](mailto:rekini@stradini.lv).
   3. Pasūtītājs Vienošanās izpildes laikā iepērk tādu Preču daudzumu, kāds nepieciešams tā darbības nodrošināšanai. Pasūtītājam nav pienākums iepirkt precīzi Līgumu pielikumos norādīto katras preču vienības apjomu, taču nepieciešamības gadījumā Piegādātājam līdz Vienošanās darbības beigām jāpiegādā Preces par cenām, kādas piedāvātās konkursa ietvaros.
   4. Vienošanās kopējā summa ietver Preču piegādes izdevumus līdz Līgumā norādītajai piegādes vietai (t.sk. transporta izmaksas), iepakojuma izmaksas, visus nodokļus (izņemot PVN) un nodevas, kā arī citas izmaksas, kas attiecas uz Precēm un to piegādi.
   5. Piegādes līgumā norādītās cenas ir maksimāli pieļaujamās cenas, par kurām Piegādātājs apņemas piegādāt Preci visā Vienošanās darbības laikā.
2. **Vienošanās darbības laiks un spēkā esamība**
   1. Vienošanās stājas spēkā tās abpusējas parakstīšanas brīdī un ir spēkā līdz īsākajam no šādiem termiņiem:
      1. līdz Vienošanās 2.1.punktā noteiktās summas izlietojumam;
      2. 36 (trīsdesmit seši) mēneši no Vienošanās spēkā stāšanās dienas.
   2. Ja Vienošanās darbības laikā netiek sasniegta Vienošanās 2.1.punktā noteiktā kopējā iepirkuma procedūras summa, Pusēm vienojoties Vienošanās darbības termiņš var tikt pagarināts saskaņā ar Publisko iepirkumu likumā noteikto.
   3. Pusēm ir tiesības jebkurā brīdī izbeigt Vienošanos, par to rakstiski vienojoties un rakstiski informējot par to otru Pusi ne vēlā kā 10 (desmit) kalendārās dienas iepriekš.
   4. Pusēm ir tiesības nekavējoties izbeigt Vienošanos, ja:
      1. kādai no Pusēm ir uzsākts maksātnespējas process, likvidācija, tā darbība tiek izbeigta vai pārtraukta, vai ir apturēta tā saimnieciskā darbība;
      2. Pasūtītājs ir izbeidzis 2 (divus) saskaņā ar Vienošanos noslēgtos Līgumus.
   5. Izbeidzot Vienošanos, vienlaicīgi tiek izbeigts uz Vienošanās pamata noslēgtais piegādes līgums.
3. **Piegādes līguma noslēgšana un izpilde**
   1. Piegādes līgums tiek slēgts starp Pasūtītāju un trīs Preču piegādātājiem, kuri piedāvājuši attiecīgajā iepirkuma priekšmeta pozīcijā viszemākās vērtējamās cenas kopā. Piegādes līgums tiek slēgts ar katru Preču piegādātāju atsevišķi. Ja iepirkuma procedūrā piedāvājumu attiecīgajā pozīcijā ir iesnieguši mazāk kā 3 (trīs) piegādātāji vai piegādātājs ar nolikuma un tehniskajai specifikācijai atbilstošu piedāvājumu, Pasūtītājam ir tiesības piešķirtas līguma slēgšanas tiesības un slēgt piegādes līgumu/-us ar attiecīgo piegādātāju/-iem.
   2. Pasūtītājs Preces prioritāri pasūta no piegādātāja, kurš piedāvājis viszemāko vērtējamo cenu kopā attiecīgajā pozīcijā (Piegādātājs Nr.1). Ja Piegādātājs Nr.1 nespēj piegādāt pasūtītās Preces, Pasūtītājam ir tiesības Preces pasūtīt no piegādātāja, kurš piedāvājis nākamo viszemāko vērtējamo cenu kopā (Piegādātājs Nr.2). Ja arī Piegādātājs Nr.2 nespēj piegādāt pasūtītās Preces, Pasūtītājs pasūta Preces no piegādātāja, kurš piedāvājis nākamo viszemāko vērtējamo cenu (Piegādātājs Nr.3).
   3. Preču cenas nedrīkst pārsniegt Iepirkuma procedūrā Piegādātāja iesniegtajā tehniskajā - finanšu piedāvājumā noteiktās cenas.
   4. Ja Piegādātājs nevar nodrošināt Pasūtītāja pasūtīto Preču piegādi līgumam atbilstošā kvalitātē, tam nav tiesību celt pretenziju pret Pasūtītāju vai citu piegādātāju, kurš saskaņā ar Iepirkuma procedūras rezultātiem ir piedāvājis nākamo zemāko cenu kopā par attiecīgo daļu un ar kuru noslēgts piegādes līgums par Preču piegādi kā ar Piegādātāju Nr.2. vai piegādātāju Nr.3.
4. **Pušu pienākumi un tiesības**
   1. Piegādātājs apņemas:
      1. veikt Preču piegādi Pasūtītājam atbilstoši piegādes līguma noteikumiem;
      2. visā Vienošanās darbības laikā ievērot Vienošanās 4.punktā noteikto piegādes līguma noslēgšanas kārtību;
   2. Pasūtītājs apņemas:
      1. slēgt piegādes līgumu ar Piegādātāju par Preču piegādi;
      2. nodrošināt visu nieru aizstājterapijas nodrošinājuma preču (medikamentu) piegādātāju, kuri atzīti par uzvarētājiem saskaņā ar Iepirkuma procedūras rezultātiem, tiesību ievērošanu.
5. **Vienošanās un Līgumu grozījumi**
   1. Vienošanos vai Līgumu var grozīt vai papildināt Pusēm rakstveidā vienojoties, pamatojoties uz Latvijas Republikas normatīvajiem aktiem un ievērojot Publisko iepirkumu likuma 61.pantā noteikto.
   2. Grozījumi ir nebūtiski, ja tie precizē Vienošanās vai Līguma saturu atbilstoši faktiskajai situācijai vai precizē pārrakstīšanās vai gramatiskās kļūdas.
   3. Puses ir tiesīgas veikt grozījumus, ja Piegādātāju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
   4. Jebkuri Pušu veiktie grozījumi tiek noformēti rakstveidā un kļūst par Vienošanās vai Līguma neatņemamu sastāvdaļu.
6. **Nepārvarama vara**
   1. Puses tiek atbrīvotas no atbildības par pilnīgu vai daļēju Vienošanās vai Līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc Vienošanās vai līguma spēkā stāšanās dienas, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, ugunsgrēks, zemestrīce un citas stihiskas nelaimes, kā arī karš un karadarbība, streiki, Latvijas valsts institūciju, kā arī pašvaldību institūciju pieņemtie normatīvie akti un norādījumi un citi apstākļi, kas neiekļaujas Pušu iespējamās kontroles robežās u.c.).
   2. Par nepārvaramas varas apstākli nevar tikt atzīts Piegādātāja un citu iesaistīto personu saistību neizpilde vai nesavlaicīga izpilde.
   3. Puse, kas nokļuvusi nepārvaramas varas apstākļos, nekavējoties, bet ne vēlāk kā 3 (trīs) darba dienu laikā pēc nepārvaramas varas apstākļu iestāšanās dienas, rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
   4. Ar rakstisku vienošanos Puses apliecina, vai nepārvaramas varas apstākļi traucē vai padara Vienošanās vai Līguma saistību izpildi par neiespējamu, kā arī izlemj saistību turpināšanas (vai izbeigšanas) būtiskos jautājumus, un vienošanos pievieno līgumam. Saistību turpināšanas gadījumā, Pusesapņemas saistību termiņu pagarināt atbilstoši tam laika posmam, kas būs vienāds ar iepriekš minēto apstākļu izraisīto kavēšanos.
   5. Ja nepārvaramas varas apstākļu dēļ saistības nav iespējams izpildīt ilgāk par 30 kalendārajām dienām, tad Pusēm ir tiesības atteikties no Vienošanās vai Līguma. Saistību izbeigšanas gadījumā katrai Puseiir jāatdod otrai tas, ko tā izpildījusi vai par izpildīto jāatlīdzina.
   6. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši līguma 7.3.punktam.
7. **Strīdu izskatīšanas kārtība**
   1. Strīdus, kas Pusēm rodas saistību izpildes gaitā, Puses risina savstarpēju pārrunu ceļā. Vienošanās par strīda atrisināšanu noformējama rakstveidā un Puses to abpusēji paraksta. Minētā vienošanās pievienojama pie Vienošanās. Ja vienošanās netiek panākta, tad strīdus risina tiesā Latvijas Republikas normatīvajos aktos noteiktajā kārtībā.
   2. Jautājumos, kas nav tiešā veidā paredzēti Vienošanās vai Līgumā, Puses risina saskaņā ar spēkā esošajiem normatīvajiem aktiem.
8. **Citi noteikumi**
   1. Ja kāds no Vienošanās nosacījumiem zaudē spēku normatīvo aktu grozījumu rezultātā, Vienošanās nezaudē spēku tā pārējos punktos un šajā gadījumā Puses piemēro noteikumus atbilstoši spēkā esošajiem normatīvajiem aktiem.
   2. Puses apliecina un garantē, ka tām ir tiesības parakstīt Vienošanos un tās uzņemas visas ar Vienošanos noteiktās saistības un pienākumus. Gadījumā, ja Vienošanos parakstījusi persona bez paraksta tiesībām, tā uzņemas pilnu atbildību pret otru Pusi, tajā skaitā par radītajiem zaudējumiem, ja tādi radušies.
   3. Pasūtītāja vadītāja maiņa nevar būt par pamatu Vienošanās vai Līguma pārtraukšanai vai izbeigšanai. Gadījumā, ja notiek Pasūtītāja reorganizācija, Vienošanās un Līgums paliek spēkā un tā nosacījumi ir saistoši tā tiesību un saistību pārņēmējam. Pasūtītājs par šādu apstākļu iestāšanos 10 (desmit) dienas iepriekš rakstiski brīdina Piegādātāju.
   4. Informācijas apmaiņa starp Pusēm var notikt arī izmantojot e-pasta saraksti, kas kļūst par Vienošanās vai Līguma neatņemamu sastāvdaļu.
   5. Puses nav tiesīgas nodot savas tiesības un saistības, kas saistītas ar Vienošanos un izriet no tā, trešajai personai.
   6. Gadījumos, kas nav paredzēti Vienošanās un Līgumā, Puses rīkojas saskaņā ar spēkā esošajiem normatīvajiem aktiem.
   7. Vienošanās sagatavota latviešu valodā uz 5 (piecām) lapām, tajā skaitā pielikums, visi eksemplāri ir ar vienādu juridisko spēku. Viens no eksemplāriem atrodas pie Pasūtītāja, bet otrs – pie Piegādātāja.
9. **Pušu juridiskās adreses un rekvizīti:**

|  |  |
| --- | --- |
| **Pasūtītājs:**  **VSIA “Paula Stradiņa klīniskā**  **universitātes slimnīca”**  Reģ. Nr. 40003457109  Pilsoņu iela 13, Rīga, LV - 1002  Konta Nr. LV74HABA0551027673367  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  I.Kreicberga  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  E.Buša  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  J.Komisars | **Piegādātājs:**  SIA “A.Medical”  Reģ.Nr. 40103599415  Varkaļu iela 13A, Rīga, LV-1067  Konta Nr. LV25HABA0551034365891  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  I.Palkovs |

1.pielikums

2018.gada 17.oktobra

Vispārīgai vienošanās nr. SKUS 487/18-VV

|  |  |  |  |
| --- | --- | --- | --- |
| Iepirkuma pozīcijas Nr. un nosaukums | Piegādātājs Nr.1  (nosaukums ) | Piegādātājs Nr.2 (nosaukums) | Piegādātājs Nr.3 (nosaukums) |
| 2. Citrāta šķīdums bez citronskābes reģionālai antikoagulācijai nepārtrauktās nieru aizstājterapijas laikā | SIA “A.Medical” | - | - |
| 1. Fosforu saturošs bikarbonāta šķīdums nepārtrauktai nieru aizstājterapijai (hemodialīzei, hemofiltrācijai) | SIA “A.Medical” |  |  |
| 4. Bikarbonāta šķīdumi nepārtrauktai nieru aizstājterapijai ar ierīci Prismaflex | SIA “A.Medical” |  |  |

**Piegādes līgums Nr.\_\_\_\_\_\_\_\_\_\_\_**

**Nieru aizstājterapijas nodrošinājuma preču (medikamentu) piegāde**

(identifikācijas Nr. PSKUS 2018/123)

Rīgā, 2018.gada 17.oktobrī

**VSIA „Paula Stradiņa klīniskā universitātes slimnīca”**, reģ.Nr.40003457109, kuru saskaņā ar statūtiem un 29.08.2018. valdes lēmumu Nr.81 (protokols Nr.30 p.1) “Par pilnvarojuma (paraksttiesību) piešķiršanu” pārstāv valdes locekļi Ilze Kreicberga, Elita Buša un Jānis Komisars (turpmāk – Pasūtītājs), no vienas puses, un

**SIA “A.Medical”**, tās valdes priekšsēdētāja Igora Palkova personā, kurš rīkojas uz statūtu pamata (turpmāk – Piegādātājs),no otras puses (abi kopā – Puses), pamatojoties uz atklāta konkursa „**Nieru aizstājterapijas nodrošinājuma preču (medikamentu) piegāde”** (identifikācijas Nr. PSKUS 2018/123)”, rezultātiem un 2018.gada 17.oktobra noslēgto Vispārīgo vienošanos Nr. SKUS 487/18-VV (turpmāk – Vienošanās), un saskaņā ar Piegādātāja iesniegto piedāvājumu, noslēdz šādu līgumu (turpmāk – Līgums):

1. **Līguma priekšmets**

Pasūtītājs uzdod, bet Piegādātājs apņemas par atlīdzību Līgumā noteiktajā kārtībā, termiņā un kvalitātē piegādāt preces (medikamentus) nieru aizstājterapijas nodrošinājumam (turpmāk – Prece), saskaņā ar Vienošanās noteikumiem, Pasūtītāja norādījumiem un Līguma pielikumiem.

1. **LĪGUMA IZPILDES KĀRTĪBA UN PREČU NODOŠANA-PIEŅEMŠANA**
   1. Piegādātājs piegādā Preci saskaņā ar Tehniskā – Finanšu piedāvājumā (Līguma 1.pielikums) norādītajām cenām un Pasūtītāja veikto pasūtījumu.
   2. Pasūtītājs Preces pasūta atbilstoši nepieciešamībai. Piegādātājs, saņemot Pasūtījumu, ne vēlāk kā 1 (vienas) darba dienas laikā no Pasūtītāja Pasūtījuma nosūtīšanas dienas saskaņo Preces piegādi vai atsaka piegādāt Preci, nosūtot Pasūtītājam pa e-pastu rakstisku paziņojumu. Piegādātājs Preces piegādā, saskaņojot ar Pasūtītāju Preces daudzumu, piegādes laiku. Pasūtītājam ir tiesības pasūtīt Preci jebkurā daudzumā, ko pieļauj Preces pārdošanas mazākais iepakojums. Pasūtītājam Preces ir jāpiegādā ne vēlāk kā 5 (piecu) dienu laikā no attiecīgā pasūtījuma veikšanas dienas.
   3. Preces piegādes vieta: VSIA “Paula Stradiņa klīniskā universitātes slimnīca” Pilsoņu iela 13, Rīga, LV – 1002.
   4. Piegādātājs piegādā Preces Pasūtītājam iepriekš saskaņojot precīzu Preču piegādes laiku ar Pasūtītāja kontaktpersonu saskaņā ar Līguma 8.5.punktu.
   5. Preces nodošana un pieņemšana tiek apliecināta, abām Pušu kontaktpersonām vai to pilnvarotajām personām parakstot Piegādātāja sagatavoto Preces pavadzīmi – rēķinu, turpmāk - Pavadzīme, 3 (trīs) identiskos eksemplāros – viens eksemplārs – pārdevējam, divi eksemplāri Pasūtītājam. Pavadzīmē obligāti jānorāda Pasūtītāja līguma reģistrācijas numurs, Preces identifikācija, piegādāto Preču vienas vienības cena, piegādāto vienību skaits, PVN likme un kopējā cena ar PVN. Vienā pavadzīmē drīkst būt Preces tikai no viena līguma.
   6. Pasūtītājs, 5 (piecu) darba dienu laikā pēc Preces piegādes, konstatējot, ka Prece neatbilst Līguma noteikumiem, turpmāk - Trūkumi, sagatavo un uz Piegādātāja kontaktpersonas e-pastu nosūta Pretenziju par konstatētajiem Preces trūkumiem un nepilnībām, turpmāk – Pretenzija.
   7. Piegādātājs par saviem līdzekļiem apmaina Preces, par kurām saskaņā ar Līguma 2.6.punktu sagatavota Pretenzija, pret kvalitatīvām un Līguma noteikumiem atbilstošu Preci ne vēlāk kā 2 (divu) darba dienu laikā no Pretenzijas nosūtīšanas dienas vai citā Pušu abpusēji saskaņotā laikā. Gadījumā, ja Piegādātājs nespēj nekvalitatīvas Preces aizstāt ar kvalitatīvām precēm šajā punktā noteiktajā termiņā, Piegādātājs sedz Pasūtītājam radītos zaudējumus par visu Piegādātājam atpakaļ nodoto nekvalitatīvo Preču apjomu.
   8. Šī Līguma noteikumi, kas uzliek Piegādātājam pienākumu novērst Preces Trūkumus un atkārtoti nodot Preci Pasūtītajam Līgumā noteiktajos termiņos, nav uzskatāmi par pamatu Līgumā noteiktā Preču piegādes termiņa (Līguma 2.2.punkts) pagarināšanai un līgumsoda nepiemērošanai.
   9. Gadījumā, ja Piegādātājs, nesniedz nekādu informāciju, par pasūtījuma apstiprināšanu vai atteikšanu Līguma 2.2.punktā noteiktajā kārtībā, vai Līgumā noteiktajā termiņā un kārtībā nepiegādā Preci, vai, ja lietojot Preci, Pasūtītājs konstatē, ka tai ir trūkumi un tā nav piemērota Pasūtītāja darba specifikai, Pasūtītājs rīkojas, kā noteikts 2018.gada 17.oktobra Vispārīgajā vienošanās.
2. **Līguma summa, norēķinu kārtība**
   1. Līguma summu veido visu Līguma ietvaros pasūtīto Preču kopējā summa, ņemot vērā Vienošanās kopējo summu.
   2. Preču vienas vienības cenas EUR bez pievienotās vērtības nodokļa (turpmāk – PVN) norādītas tehniskajā un finanšu piedāvājumā (turpmāk - Līguma 1.pielikums). PVN tiek aprēķināts un maksāts papildus saskaņā ar spēkā esošo nodokļu likmi.
   3. Līguma 1.pielikumā norādītajā cenā ir ietverti visi Piegādātāja izdevumi, kas tam rodas saistībā ar Līguma izpildi, tajā skaitā izdevumi, kas saistīti ar Preces piegādi Pasūtītājam uz Līguma 2.3. punktā norādīto adresi un tās izkraušanu. Piegādātājs Preces piegādi līdz Pasūtītāja norādītajai piegādes vietai veic ar saviem resursiem.
   4. Pasūtītājs veic samaksu par piegādāto Preci ne vēlāk kā 60 (sešdesmit) kalendāro dienu laikā pēc Līguma noteikumiem atbilstošas Preces piegādes un saņemtā rēķina abpusējas parakstīšanas dienas, pārskaitot rēķinā norādīto naudas summu uz Līgumā norādīto Piegādātāja bankas norēķina kontu. Rēķins tiek izrakstīts atbilstoši piegādāto Preču skaitam.
   5. Pasūtītājam nav pienākums apmaksāt Piegādātāja rēķinus vai segt jebkādas Piegādātāja izmaksas vai zaudējumus par Preces piegādi, kuru Piegādātājs nav veicis un/vai par Līguma prasībām neatbilstošas kvalitātes vai bojātas Preces piegādi.
   6. Samaksa par piegādāto Preci uzskatāma par veiktu ar brīdi, kad Pasūtītājs veicis pārskaitījumu uz Piegādātāja norādīto norēķinu kontu.
3. **Līguma darbības termiņš un spēkā esamība**
   1. Līgums stājas spēkā ar 2018.gada 17.oktobri un ir spēkā līdz īsākajam no šādiem termiņiem:

4.1.1. līdz Vienošanās 2.1.punktā noteiktās summas izlietojumam;

4.1.2. 36 (trīsdesmit seši) mēneši no Līguma spēkā stāšanās dienas.

* 1. Ja Līguma darbības laikā netiek sasniegta Vienošanās 2.1.punktā noteiktā summa, Pusēm vienojoties Līguma darbības termiņš var tikt pagarināts saskaņā ar Publisko iepirkumu likumā noteikto.
  2. Pusēm ir tiesības jebkurā brīdī izbeigt Līgumu, par to rakstiski vienojoties.
  3. Pasūtītājam ir tiesības vienpusēji atkāpties no Līguma, 10 (desmit) kalendārās dienas iepriekš rakstiski par to brīdinot Piegādātāju, ja:

4.4.1. Piegādātājs Līguma noslēgšanas vai tā izpildes laikā sniedzis nepatiesas vai nepilnīgas ziņas vai apliecinājumus;

4.4.2. iestājušies apstākļi, kas apgrūtina vai padara neiespējamu Līgumā noteikto saistību izpildi;

4.4.3. ja Piegādātājs atkārtoti piegādājis Līgumam neatbilstošu Preci;

4.4.4. ja piegādātās Preces lietošana izraisa izmaiņas, kas var radīt draudus pacienta veselībai un dzīvībai, Preces kvalitātes prasības būtiski atšķiras no tehniskajā piedāvājumā vai Preces instrukcijā norādītajām tās īpašībām. Ja iestājas šajā apakšpunktā minētais un tas tiek konstatēts un tiek sastādīts attiecīgs pamatojums, kas pierāda cēloņsakarību, Piegādātājam ir pienākums atmaksāt Pasūtītājam Preces cenu kā arī pieņemt un aizvest Preci no Pasūtītāja telpām.

4.5. Piegādātājs ir tiesīgs vienpusēji atkāpties no Līguma, nosūtot par to rakstisku paziņojumu uz Pasūtītāja juridisko adresi 10 (desmit) kalendārās dienas iepriekš, ja iestājies kāds no šādiem apstākļiem:

4.5.1. Pasūtītājs 30 (trīsdesmit) kalendārās dienas kavē noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāro dienu laikā no Piegādātāja pretenzijas nosūtīšanas dienas uz Pasūtītāja juridisko adresi;

4.5.2. iestājušies apstākļi, kas apgrūtina vai padara neiespējamu kādu no Līgumā noteikto saistību izpildi, rakstiski par to informējot Pasūtītāju.

* 1. Līguma saistību izbeigšanas gadījumā Pasūtītājs veic pilnu norēķinu un samaksā visus Piegādātāja pamatoti iesniegtos rēķinus par faktiski veikto piegādi līdz līgumsaistību pilnīgai izbeigšanai.

1. **Preces kvalitātes prasības**

5.1. Piegādātā Prece ir jauna, augstas kvalitātes un tā uzglabāta atbilstoši ražotāja noteiktajām prasībām un instrukcijām par Preces uzglabāšanu.

5.2. Piegādātājs garantē, ka Prece atbilst Līguma noteikumiem un ir derīga ekspluatācijai, kā arī to, ka Preces izmantošana, atbilstoši tās uzdevumiem, nenodarīs kaitējumu cilvēka veselībai un dzīvībai.

5.3. Precēm jāatbilst Latvijas Republikas un Eiropas Savienības spēkā esošo normatīvo aktu un Eiropas Savienības standartu prasībām.

5.4. Precēm jābūt marķētām ar ražotāja firmas zīmi, tām jābūt pievienotai lietošanas instrukcijai latviešu valodā, kurā norādīts preču derīguma termiņš un citas ziņas atbilstoši normatīvajos aktos noteiktajām prasībām.

5.5. Precēm jābūt piegādātām iepakojumā, kas nodrošinās preces saglabāšanu tās pārvadāšanas un glabāšanas laikā atbilstoši ražotāja noteiktām prasībām un spēkā esošiem normatīvajiem aktiem.

5.6. Piegādātājs atbild par piegādājamo Preču kvalitāti un Preču atbilstību Līguma noteikumiem visu to derīguma termiņa laiku, un šai sakarā sedz Pasūtītājam visus ar Preču neatbilstību kvalitātei un Līguma noteikumiem saistītos zaudējumus.

5.7. Derīguma termiņam Preču piegādes brīdī jābūt ne mazākam kā ¾ no kopējā derīguma termiņa laika konkrētajam preparātam.

1. **Pušu saistības**
   1. Piegādātāja tiesības un pienākumi:
      1. 1 (vienas) darba dienas laikā no pasūtījuma saņemšanas dienas informēt Pasūtītāju par iespējamo Preces piegādes laiku. Pasūtījuma pieteikums skaitās saņemts ar brīdi, kad Pasūtītājs elektroniski nosūtījis pieprasījumu uz Piegādes līgumā norādīto kontaktpersonu elektronisko pasta adresi;
      2. piegādāt Līguma prasībām atbilstošu, pienācīgas kvalitātes Preci saskaņā ar Līguma noteikumiem;
      3. transportējot Preci, nodrošināt Preces drošību pret iespējamajiem bojājumiem;
      4. Līguma prasībām neatbilstošas un/vai nekvalitatīvas Preces piegādes gadījumā, ne vēlāk kā 2 (divu) darba dienu laikā apmainīt to pret jaunu, nelietotu un kvalitatīvu Preci uz sava rēķina;
      5. sagatavot un nodot Pasūtītājam rēķinu par piegādāto Preci;
      6. laikus, vismaz 3 (trīs) darba dienas pirms Preces piegādes termiņa iestāšanās, informēt Pasūtītāju par iespējamiem vai paredzamiem kavējumiem piegādēs un apstākļiem, notikumiem un problēmām, kas tās kavē;
      7. veikt Līguma izpildi ar saviem spēkiem, resursiem un līdzekļiem;
      8. par piegādātu kvalitatīvu Preci savlaicīgi saņemt rēķinā norādīto summu;
      9. saņemt no Pasūtītāja saistību izpildei nepieciešamo informāciju.
   2. Pasūtītāja tiesības un pienākumi:
      1. savlaicīgi veikt Preces pasūtīšanu, elektroniski nosūtot pieprasījumu uz Līgumā norādīto elektronisko pasta adresi. Pasūtījums skaitās veikts ar brīdi, kad Piegādātājam elektroniski nosūtīts pieprasījums;
      2. pārbaudīt piegādātās Preces kvalitāti un atbilstību Līguma noteikumiem;
      3. Līgumā noteiktajā kārtībā savlaicīgi samaksāt par pieņemto, atbilstošo un kvalitatīvo Preci;
      4. dot Piegādātājam saistošus norādījumus attiecībā uz Līguma izpildi;
      5. saņemt no Piegādātāja informāciju un paskaidrojumus par Līguma izpildes gaitu un citiem izpildes jautājumiem, kā arī par iespējamajiem kavējumiem;
      6. nekvalitatīvas un Līguma prasībām neatbilstošas Preces piegādes gadījumā, lūgt Piegādātāju ne vēlāk kā 2 (divu) darba dienu laikā apmainīt to pret jaunu, nelietotu, Līguma prasībām atbilstošu;
      7. aizstāt Pasūtītāju kā Pusi ar citu iestādi, ja Pasūtītāju kā iestādi reorganizē vai mainās tā kompetence.
2. **Pušu atbildība**
   1. Puses par Līgumā noteikto savu saistību nepildīšanu vai nepienācīgu izpildi atbild saskaņā ar Latvijas Republikas normatīvajiem aktiem un Līguma noteikumiem, zaudējumu nodarīšanas gadījumā atlīdzinot otrai Pusei nodarītos zaudējumus.
   2. Ja Piegādātājs neapmaina neatbilstošās Preces Līgumā noteiktajā termiņā, Piegādātājs atmaksā Pasūtītājam neatbilstošo Preču cenu un līgumsodu 10% (desmit procenti) apmērā no neatbilstošo Preču cenas, bet ne vairāk kā 10% (desmit procenti) no nepiegādāto Līguma summas.
   3. Pasūtītājs pēc Piegādātāja rakstiska pieprasījuma nosūtīšanas maksā Piegādātājam līgumsodu 0,5% (nulle komats piecu procentu) apmērā bet ne vairāk kā 10% (desmit procenti) no neapmaksātās Pavadzīmes summas par katru nokavēto dienu.
   4. Ja Piegādātājs neveic Preču piegādi Līgumā noteiktajā termiņā, Piegādātājs maksā Pasūtītājam līgumsodu 0,1% (nulle komats viens procents) apmērā no savlaicīgi nepiegādātās Preču summas par katru nokavēto dienu, bet ne vairāk kā 10% (desmit procenti) no nepiegādāto Preču summas.
   5. Ja Pasūtītājs neveic rēķina apmaksu Līgumā noteiktajā termiņā, Pasūtītājs maksā Piegādātājam līgumsodu 0,1% (nulle komats viens procents) apmērā no savlaicīgi neapmaksātās preču rēķina summas par katru nokavēto dienu, bet ne vairāk kā 10% (desmit procenti) no neapmaksātās Preču rēķina summas.
   6. Līgumā noteikto sankciju un līgumsoda apmaksa tiek veikta 30 (trīsdesmit) kalendāro dienu laikā pēc attiecīgā Puses rēķina par līgumsoda samaksu saņemšanas. Ja Piegādātājs nav veicis līgumsoda apmaksu, Pasūtītājam ir tiesības ieturēt attiecīgu naudas summu no Piegādātājam veicamajām apmaksām.
   7. Līgumsoda samaksa neatbrīvo Puses no Līguma izpildes un Puses var prasīt kā līgumsoda, tā arī Līguma noteikumu izpildīšanu.
3. **Citi noteikumi**
   1. Ja kāds no Līguma nosacījumiem zaudē spēku normatīvo aktu grozījumu rezultātā, Līgums nezaudē spēku tā pārējos punktos un šajā gadījumā Puses piemēro Līgumu, atbilstoši spēkā esošajiem normatīvajiem aktiem.
   2. Puses ir tiesīgas veikt Līguma grozījumus, ja Piegādātāju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
   3. Jebkuri Līguma grozījumi tiek noformēti rakstveidā un kļūst par Līguma neatņemamu sastāvdaļu. Puses ir tiesīgas veikt Līguma grozījumus saskaņā ar Publisko iepirkumu likumā noteikto.
   4. Puses apliecina un garantē, ka tām ir tiesības parakstīt Līgumu un tās uzņemas visas ar Līgumu noteiktās saistības un pienākumus. Gadījumā, ja Līgumu parakstījusi persona bez paraksta tiesībām, tā uzņemas pilnu atbildību pret otru Pusi, tajā skaitā par radītajiem zaudējumiem, ja tādi radušies.
   5. Pušu kontaktpersonas:
      1. Piegādātāja par Līguma izpildi atbildīgā persona ir Andris Klušs, tālr. \_\_\_\_\_\_\_\_\_\_\_\_\_, e-pasts: \_\_\_\_\_\_\_\_\_\_\_\_\_\_\_.
      2. Pasūtītāja par Līguma izpildi atbildīgā persona ir Andrejs Kanapuhins, tālr. \_\_\_\_\_\_\_\_\_\_\_, e-pasts: \_\_\_\_\_\_\_\_\_\_\_\_\_\_\_\_.
   6. Ja kādai no Pusēm tiek mainīti rekvizīti vai Līguma 8.5.punktā noteiktās Pušu kontaktpersonas vai to kontaktinformācija, attiecīgā Puse 5 (piecu) darba dienu laikā no notikušo izmaiņu iestāšanās rakstiski paziņo par to otrai Pusei. Ja Puse neizpilda šī punkta nosacījumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju attiecībā pret otras Puses sniegto informāciju.
   7. Līgums sagatavots latviešu valodā uz 5 (piecām) lapām, visi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Piegādātāja.
   8. Līgumam tā noslēgšanas brīdī tiek pievienoti šāds pielikums, kas ir neatņemama tā sastāvdaļa: 1.pielikums – tehniskais – finanšu piedāvājums uz 2 (divām) lpp.
4. **Pušu juridiskās adreses un rekvizīti:**

|  |  |
| --- | --- |
| **Pasūtītājs:**  **VSIA “Paula Stradiņa klīniskā**  **universitātes slimnīca”**  Reģ. Nr. 40003457109  Pilsoņu iela 13, Rīga, LV - 1002  Konta Nr. LV74HABA0551027673367  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  I.Kreicberga  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  E.Buša  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  J.Komisars | **Piegādātājs:**  SIA “A.Medical”  Reģ.Nr. 40103599415  Varkaļu iela 13A, Rīga, LV-1067  Konta Nr. LV25HABA0551034365891  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  I.Palkovs |